**ЧАСТИЧНА ОЦЕНКА НА ВЪЗДЕЙСТВИЕТО**

**Институция: Нормативен акт:** НАРЕДБА ЗА ОТМЯНА НА

ОБЩИНА ПЛОВДИВ НАРЕДБА ЗА ОВЛАДЯВАНЕ

ПОПУЛАЦИЯТА НА БЕЗСТОПАНСТВЕНИТЕ

КУЧЕТА И КОТКИ, И РЕГЛАМЕНТИРАНЕ

ОТГЛЕЖДАНЕТО НА ДОМАШНИ КУЧЕТА И

КОТКИ НА ТЕРИТОРИЯТА НА ОБЩИНА

ПЛОВДИВ

**ДАТА: 26.02.2021 г.**

**Контакт за въпроси: Телефон: 032/656 877**

**Дирекция „Екология и управление на отпадъците“**

**e-mail:** direkcia\_ecologia@plovdiv.bg

|  |
| --- |
| 1. **Дефиниране на проблема:** |

С Държавен вестник, бр. 13/2008 г. бе приет и обнародван Закона за защита на животните, където в чл. 40, ал. 1 бе регламентирано, че oбщинските съвети приемат програми за овладяване популацията на безстопанствените кучета и предвиждат средства за изпълнението им. В Държавен вестник бр. 92 от 22.11.2011 г. бе обнародвано изменение и допълнение на Закона за защита на животните, където чл. 40 бе допълнен с нова алинея 5, която гласи : „*За изпълнение на програмите по ал. 1 общинските съвети приемат наредби за овладяване популацията на безстопанствените кучета***“**, а в параграф 18 от ПЗР към закона бе посочено, че в 6-месечен срок от влизането в сила на този закон общинските съвети изготвят и приемат наредбите по чл. 40, ал. 5 от ЗЗЖ.

В изпълнение на тази законова разпоредба с Решение № 204, взето с Протокол № 10 от 31.05.2012 г. бе приета **Наредба за овладяване популацията на безстопанствените кучета и котки на територията на Община Пловдив. Основна задача на местния норматив бе да следва мерките и дейностите, предвидени в приетите вече от Общински съвет – Пловдив „Програма за овладяване популацията на безстопанствените кучета на територията на Община Пловдив“ и „Програма за овладяване популацията на безстопанствените котки на територията на Община Пловдив“, както и да регламентира взаимоотношенията между институции, неправителствени организации за защита на животните, собствениците на домашни любимци и останалите жители на град Пловдив.**

**Със Закона за изменение и допълнение на Закона за защита на животните (Обн. в ДВ, бр. 34/03.05.2016 г.) нормата на чл. 40 от ЗЗЖ бе изменена. Съгласно новата редакция на чл. 40, ал. 1 от ЗЗЖ *„****Министерският съвет по предложение на министъра на земеделието, храните и горите приема Национална програма за овладяване популацията на безстопанствените кучета на територията на Република България.***“ Съгласно ал. 2 министърът на земеделието, храните и горите издава наредба** за прилагане на националната програма и за процедурите по нейното изпълнение, механизма на финансиране и отчетност, като в синхрон с тази промяна на компетенциите общинските съвети приемат само програма за изпълнение на националната програма и план за действие на съответната община, които отговарят на изискванията на министерската наредба.

Тоест с изменението на Закона за защита на животните /Обн. ДВ, бр. 34/03.05. 2016 г./ е отменена делегацията на закона, даваща право на общинските съвети да уреждат материята, касаеща безстопанствените животни, и по-специално овладяване популацията на безстопанствените кучета. Регулирането на посочените обществени отношения е изведено от общинско на национално ниво, поради което отпадна и основанието за съществуването на **Наредба за овладяване популацията на безстопанствените кучета и котки на територията на Община Пловдив** и това налага нейната отмяна.

**Освен, че сега действащата Наредба за овладяване популацията на безстопанствените кучета и котки на територията на Община Пловдив съществува в правния мир при липса на законова делегация, със същата са уредени обществени отношения, които вече са регламентирани с нормативни актове от по-висока степен - Закона за защита на животните /ЗЗЖ/, Закона за ветеринарномедицинската дейност /ЗВМД/ и Закона за местните данъци и такси /ЗМДТ/. Отношенията, свързани с придобиването и регистрацията на куче, предмет на Раздел II от общинската наредба, са уредени в чл. 37 от ЗЗЖ и чл. 174 от ЗВМД, а административната регистрация, както и размерът на дължимите такси и освобождаването от тях са уредени в чл. 116-118 от ЗМДТ и чл. 175 от ЗВМД. Цитираните и други текстове от законовите нормативни актове уреждат максимално ясно и подробно реда и начина на придобиване, деклариране, регистриране, отглеждане на домашни кучета и котки, начина и сроковете за заплащането на такса за притежаване на куче, придобиване на куче от приют, залавянето и обработката на безстопанствени кучета и котки и прочие. В цитираните нормативни актове с ранг на закон са предвидени и съответните санкции и компетентни органи за контрол и налагане на санкции при неизпълнението им. Предвид факта, че посочените правоотношения са уредени в нормативни актове от по-висока степен, не е необходима допълнителна регламентация на ниво община.**

**Във връзка с горепосоченото, действащата Наредба за овладяване популацията на безстопанствените кучета и котки на територията на Община Пловдив, към настоящия момент** е лишена от правно основание за своето съществуване, поради липса на законова делегация, даваща право на общинските съвети да уреждат тази материя, **и предвид факта, че посочените в нея правоотношения са уредени в нормативни актове от по-висока степен.**

|  |
| --- |
| 1. **Цели:** |

С приемането на Наредба за отмяна на Наредба за овладяване популацията на безстопанствените кучета и котки, и регламентиране отглеждането на домашни кучета и котки на територията на Община Пловдив се цели́ да бъде отменена нормативна местна уредба на обществени отношения, които не следва да бъдат регламентирани на местно ниво, поради отмяна на делегацията на закона, даваща право на общинските съвети да уреждат тази материя.

|  |
| --- |
| 1. **Идентифициране на заинтересованите страни:** |

**Преки заинтересовани страни:**

- Собствениците, водачите и притежателите на домашни кучета и котки, отглеждани на територията на община Пловдив.

- Правоимащите лица, които извършват улов, обработка и обгрижване на безстопанствени кучета и котки на територията на община Пловдив.

- Администрацията на община Пловдив и структурните й звена.

|  |
| --- |
| 1. **Варианти на действие:** |

При този нормативен акт не е възможно да бъдат формулирани варианти, различни от вариант „без намеса” и предложеният вариант за приемане на наредбата, при възможни само два варианта: Вариант 1 „Без намеса” и Вариант 2 „Приемане на Наредба за отмяна на Наредба за овладяване популацията на безстопанствените кучета и котки, и регламентиране отглеждането на домашни кучета и котки на територията на Община Пловдив“.

**Вариант за действие 1 „Без намеса“ :**

При този вариант ще продължи **да действа Наредба, която към настоящия момент** е лишена от правно основание за своето съществуване, поради липса на законова делегация, даваща право на общинските съвети да уреждат тази материя, **и предвид факта, че посочените в нея правоотношения са уредени в нормативни актове от по-висока степен.**

**Вариант за действие 2 „Приемане на Наредба за отмяна на Наредба за овладяване популацията на безстопанствените кучета и котки, и регламентиране отглеждането на домашни кучета и котки на територията на Община Пловдив“ :**

**Обществените отношения, които до момента е уреждала общинската наредба, ще се осъществяват съгласно регламентираното в нормативни актове от по-висока степен - Закона за ветеринарномедицинската дейност /ЗВМД/, Закона за защита на животните /ЗЗЖ/, Закона за местните данъци и такси /ЗМДТ/ и наредбите към тях.**

**В цитираните нормативни актове с ранг на закон са предвидени и съответните санкции и компетентни органи за контрол и налагане на санкции при неизпълнението им.**

|  |
| --- |
| 1. **Разходи:** |

**Вариант за действие 1 „Без намеса“ :**

При този вариант се допуска вероятността за разходи, свързани със заведени съдебни дела от незаконосъобразни действия на администрацията и подчинените й звена.

**Вариант за действие 2 „Приемане на Наредба за отмяна на Наредба за овладяване популацията на безстопанствените кучета и котки, и регламентиране отглеждането на домашни кучета и котки на територията на Община Пловдив“ :**

За община Пловдив няма да има допълнителни разходи.

|  |
| --- |
| 1. **Ползи:** |

**Вариант за действие 1 „Без намеса“ :**

При този вариант не е възможно да се предвиди „полза“ за общината и контролните й звена.

**Вариант за действие 2 „Приемане на Наредба за отмяна на Наредба за овладяване популацията на безстопанствените кучета и котки, и регламентиране отглеждането на домашни кучета и котки на територията на Община Пловдив“ :**

1. За община Пловдив и контролните й звена ще се създадат предпоставки за обективен, качествен контрол, произтичащ от регламентираното в нормативи от по-висш ранг.
2. За собствениците на домашни кучета и лицата, упълномощени да извършват улов, обработка и последващо обгрижване на безстопанствени кучета и котки – ясно разписани права и задължения, регламентирани в законови нормативи.

|  |
| --- |
| 1. **Потенциални рискове:** |

Не са идентифицирани конкретни рискове при реализирането на Вариант 2 „Приемане на Наредба за отмяна на Наредба за овладяване популацията на безстопанствените кучета и котки, и регламентиране отглеждането на домашни кучета и котки на територията на Община Пловдив“.

|  |
| --- |
| 1. **Административна тежест:** |

* Ще се повиши
* Ще се намали
* Няма ефект

|  |
| --- |
| 1. **Въздействие върху микро, малки и средни предприятия (МСП)** |

* Актът засяга пряко МСП
* Актът не засяга пряко МСП
* Няма ефект

Проектът не засяга директно МСП.

|  |
| --- |
| 1. **Обществени консултации:** |

Проектът на Наредбата ще бъде предоставен за обществени консултации в рамките на 30 дни, като за този срок ще бъде публикуван на официалната страница а община Пловдив, раздел „Проекти на нормативни актове“. Постъпилите в този срок предложения и становища, както и обосновка за неприетите предложения, ще бъдат отразени в справка, която ще се публикува на официалната страница на общината в предвидения от закона срок.

|  |
| --- |
| 1. **Подпис на отговорното лице:** |

Тази оценка на въздействието аргументирано представя вероятните ефекти от предложеното действие.

Име и длъжност :

Йорданка Цонева - главен експерт в дирекция „Екология и управление на отпадъците“

и

Кремена Маринова - старши юрисконсулт в дирекция „Правно-нормативно обслужване“

Телефон : 032/656 877; 032/656 777

Ел. поща : direkcia\_ecologia@plovdiv.bg

[kr\_marinova@plovdiv.bg](mailto:kr_marinova@plovdiv.bg)

**Дата: 26.02.2021 г.**